In nomine Patris et Filii et Spiritus sancti . Amen . Quod a sanctis et illustribus viris Deo devotis pietatis affectu exigitur , id absque dubitationis dilatione cum mentis sinceritate complere debemus effectu , quatinus et eorum in bonis devotio et caritatis et utilitatis exibite nobis cumuletur recompensatio . Propter quod ego Robertus , Dei gratia Linguonensis episcopus , scripti presentis memoria omnibus sancte matris ecclesie intimandum decrevi Molismensis ecclesie venerabilem abbatem Robertum nostram adisse presentiam et , ut donationem a Wilelmo comite Nivernensi jamdicte ecclesie sollempniter factam , a fratribus ibidem Deo servientibus perpetuo possidendam , scripto nostre concessionis firmaremus , suppliciter requirentem . Tenor autem donationis jamdicti comitis hic est : ecclesia scilicet Sancti Aniani in Tornodorensi oppido sita cum ceteris capellis ibidem adjacentibus , cunctaque ad ipsam parrochiam pertinentia , oblationes videlicet et sepulture et omnis decimatio tam grossa quam minuta , infra finagium a quolibet elaborata , excepta una carruca abbatie Sancti Michaelis . Cujus pium peticionis affectum consilio et assensu canonicorum nostrorum dignum duximus esse complendum , ut et devotionis sinceritas laudabiliter enitescat et utilitas postulata vires indubitanter assumat . Per presentis igitur privilegii cartulam firmamus et corroboramus donationem predicti comitis , ut eam Molismenses monachi sine parte alterius in evum possideant salvo per omnia jure Linguonensis ecclesie . Addimus etiam huic nostre concessioni et confirmationi silvas et terras et aquarum decursus et piscationem aque que dicitur Blismodis , et salagium de mercato et virgultum , et quecumque sibi aliquo modo adquirere poterunt monachi in eodem monasterio Deo servientes , sive de casamentis ejusdem comitis sive de quibuslibet aliis ad suum jus et dominium pertinentibus . Libertatem etiam eidem ecclesie ipsius comitis peticione talem concedimus , ut nec ipse Wilelmus nec alius Nivernensis sive Tornodorensis comes aliam sibi capellam in castro Tornodorensi aliquando faciat vel ab alio fieri permittat . Hec itaque omnia a predicto Wilelmo comite Nivernensi , manu nostra mediante , Molismensi cenobio donata sunt , et dominica in Ramis palmarum sub presentia domni Richardi , tunc temporis Albanensis episcopi et sedis apostolice legati , in capitulo Linguonarum sigilli proprii munimine roborata , et a canonicis antea ex integro libere possessa . Concedimus etiam abbatibus et monachis Molismensis cenobii ut , si ecclesia Sancti Aniani sacerdote vacaverit , ipsi sacerdotem idoneum sibi eligant et electum episcopo Linguonensi representent , ut ab ipso investiatur animarum cura , et deinceps in curia prioris , super his que ad ipsos pertinent , justiciam omnimodis prosequatur . Quicumque igitur huic dono jamdicti comitis et nostre confirmationis contraire presumpserit , anathematis gladio feriatur et a sacratissimo corpore et sanguine Domini , usque dum satisfecerit , sequestretur . Facta sunt hec Paschali sedis Romane pontificium gubernante , Philippo rege Francorum regnante , Roberto episcopo Linguonarum ecclesiam regente , Duranno notario dictante , anno ab incarnatione Domini millesimo centesimo primo .